### NN 127/2024 (4.11.2024.), Obvezatne upute broj LS IV i LN IV o imenovanju članova biračkih odbora za provedbu prijevremenih izbora za članove Općinskog vijeća Općine Otok i općinskog načelnika Općine Otok

DRŽAVNO IZBORNO POVJERENSTVO REPUBLIKE HRVATSKE

2117

Na osnovi članka 48. Zakona o lokalnim izborima (»Narodne novine«, broj 144/12, 121/16, 98/19, 42/20, 144/20 i 37/21, dalje: Zakon), Državno izborno povjerenstvo Republike Hrvatske (dalje: Državno izborno povjerenstvo) na sjednici održanoj 4. studenoga 2024. donijelo je

OBVEZATNE UPUTE
 BROJ LS IV I LN IV

O IMENOVANJU ČLANOVA BIRAČKIH ODBORA ZA PROVEDBU PRIJEVREMENIH IZBORA ZA ČLANOVE OPĆINSKOG VIJEĆA OPĆINE OTOK I OPĆINSKOG NAČELNIKA OPĆINE OTOK

1. Članovi biračkih odbora imenuju se najkasnije 10 dana prije dana održavanja prijevremenih izbora, dakle najkasnije do 27. studenoga 2024. do 24:00 sata.

Općinsko izborno povjerenstvo Općine Otok (dalje: Općinsko izborno povjerenstvo) imenuje članove biračkih odbora na svom području.

Članovi biračkih odbora ne smiju biti kandidati na izborima koje provode.

Članove biračkih odbora određuju političke stranke zastupljene u Općinskom vijeću Općine Otok (dalje: Općinsko vijeće) na dan stupanja na snagu Rješenja Vlade Republike Hrvatske o istovremenom raspuštanju Općinskog vijeća Općine Otok i razrješenju općinskog načelnika Općine Otok, klasa: 022-03/24-09/05, urbroj: 50301-04/32-24-2 od 16. listopada 2024., dakle na dan 16. listopada 2024. (dalje: Rješenje), na način da četiri člana biračkog odbora određuje većinska politička stranka, odnosno političke stranke, a četiri člana oporbena politička stranka, odnosno političke stranke.

Podatke o većinskim i oporbenim političkim strankama zastupljenim u Općinskom vijeću na dan stupanja na snagu Rješenja, Općinskom izbornom povjerenstvu dostavlja nadležno tijelo Općine Otok.

Ako u dostavljenim podacima o stranačkom sastavu Općinskog vijeća nije naznačeno koje su političke stranke većinske, a koje oporbene, Općinsko izborno povjerenstvo će zatražiti od političkih stranaka koje su participirale u Općinskom vijeću na dan stupanja na snagu Rješenja, da se same o tome bez odgode očituju. Općinsko izborno povjerenstvo će na osnovi dostavljenih očitovanja političkih stranaka utvrditi koje su političke stranke većinske, odnosno oporbene, te će u skladu s utvrđenim imenovati članove biračkih odbora.

Ako se političke stranke ne izjasne pripadaju li većinskim ili oporbenim političkim strankama, tada te političke stranke neće ulaziti u kvotu za određivanje članova biračkih odbora.

Ako se pojedine grupacije političkih stranaka ne mogu dogovoriti o rasporedu svojih predstavnika u biračke odbore, njihov raspored odredit će Općinsko izborno povjerenstvo ždrijebom na način da će predstavnike političkih stranaka tako rasporediti da pojedina stranka bude zastupljena u najvećem mogućem broju biračkih odbora s obzirom na ukupni broj svojih predstavnika u Općinskom vijeću.

Ako političke stranke, ovlaštene za predlaganje članova biračkih odbora, ne odrede članove pojedinih biračkih odbora odnosno ako prijedlozi za imenovanje članova biračkih odbora ne prispiju Općinskom izbornom povjerenstvu najkasnije 12 dana prije održavanja izbora, dakle do 25. studenoga 2024. do 24:00 sata, Općinsko izborno povjerenstvo samostalno će odrediti članove biračkih odbora.

2. Ove Obvezatne upute objavit će se u »Narodnim novinama«, a stupaju na snagu 7. studenoga 2024.

3. Ove Obvezatne upute objavljuju se i na mrežnoj stranici Državnog izbornog povjerenstva www.izbori.hr.

Napomena: Izrazi u ovim Obvezatnim uputama koji imaju rodno značenje odnose se jednako na muški i ženski rod bez obzira u kojem su rodu navedeni.

Klasa: 012-03/24-01/44
 Urbroj: 507-03/04-24-6
 Zagreb, 4. studenoga 2024.

Predsjednik
 mr. sc. Radovan Dobronić, v. r.